ORDE do 15 de xuño de 2010 pola que se ratifica o acordo de extinción da Fundación Galega para a Sociedade do Coñecemento e se dispón a súa inscrición no Rexistro de Fundacións de Interese Galego.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/06/2010

Visto o expediente de extinción da Fundación Galega para a Sociedade do Coñecemento presentado ante este protectorado de fundacións de interese galego.
Feitos.
Primeiro.-Con data do 3 de xuño de 2010 tivo entrada no rexistro desta consellería solicitude de ratificación da extinción da Fundación Galega para a Sociedade do Coñecemento, adoptado por acordo do padroado.
Segundo.-A fundación constituíuse en escritura pública con data do 11 de decembro do 2006, foi clasificada por orde da Consellería de Presidencia, Administracións Públicas e Xustiza do 8 de novembro de 2007 e declarada de interese galego por orde da mesma consellería, do 23 de novembro de 2007, figurando inscrita na sección correspondente do Rexistro de Fundacións de Interese Galego co número 2007/17.
Terceiro.-Os fins da fundación, segundo consta no artigo 9 dos estatutos, son o impulso, promoción e coordinación de actividades para a mellora da competitividade das empresas galegas e a súa internacionalización, análise de novos proxectos de investimentos, a extensión e implantación de novas tecnoloxías, o desenvolvemento da sociedade da información e o impulso das redes do coñecemento e cooperación.
Cuarto.-O órgano de goberno da fundación, na súa reunión do 27 de maio de 2010, adoptou por unanimidade o acordo de extinción da fundación. Na acta da dita reunión consta a adopción do acordo por imposibilidade de realización do fin fundacional, memoria xustificativa da concorrencia da causa de extinción, balance da fundación na data de adopción do acordo, acordo de apoderamento das funcións de liquidación, así como proxecto de distribución de bens e dereitos resultantes da liquidación.
Consideracións legais.
Primeiro.-O artigo 44 da Lei 12/2006, do 1 de decembro, de fundacións de interese galego establece entre as causas de extinción das fundacións a imposibilidade de realización do fin fundacional, sendo necesario para tal efecto acordo favorable do padroado, ratificado polo protectorado. O mesmo artigo establece que o acordo de extinción inscribirase no Rexistro de Fundacións de Interese Galego.
Segundo.-O acordo de extinción adoptouse de conformidade cos requisitos formais exixidos pola normativa legal e os estatutos da fundación, sendo aprobado por unanimidade dos membros do padroado. No expediente tramitado consta a memoria xustifi fundacionais e da fusión con outra entidade da mesma natureza.
Terceiro.-Esta consellería resulta competente por razón da materia, de conformidade co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, en relación co artigo 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego.
Polo exposto, e de conformidade co establecido na Lei 12/2006, do 1 de decembro, de fundacións de interese galego, nos decretos 14/2009, do 21 de xaneiro, polo que se aproba o Regulamento de Fundacións de Interese Galego, e 15/2009, da mesma data, polo que se aproba o Regulamento do Rexistro de Fundacións de Interese Galego, e demais normativa de xeral aplicación,
DISPOÑO:
Ratificar o acordo de extinción adoptado polo padroado da Fundación Galega para a Sociedade do Coñecemento e ordenar a súa inscrición no Rexistro de Fundacións de Interese Galego.
Contra esta orde, que pon fin á vía administrativa, pode interpoñerse recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común
Santiago de Compostela, 15 de xuño de 2010.
Alfonso Rueda Valenzuela
Conselleiro de Presidencia, Administracións Públicas e Xustiza